***LIETUVOS RESPUBLIKOS ŽEMĖS ŪKIO IR KAIMO VERSLO REGISTRAS***

***(VALDŲ REGISTRAS)***

Lietuvos Respublikos žemės ūkio ir kaimo verslo registras (toliau – Registras) yra Integruotos administravimo ir kontrolės sistemos (IAKS) dalis. Registro duomenys naudojami užtikrinti veiksmingą Europos Sąjungos ir nacionalinės paramos žemės ūkiui ir kaimo plėtrai administravimą, operatyviai teikti išsamią ir tikslią informaciją apie žemės ūkio struktūrinius pokyčius valstybės institucijoms ir visuomenei.

Registre sukaupta visapusiška statistinė informacija apie žemės ūkio valdų (toliau – valda) struktūrą leidžia tiksliau prognozuoti žemės ūkio vystymosi tendencijas, rengti ilgalaikes žemės ūkio plėtros strategijas. Registro duomenys buvo naudojami rengiant 2007–2013 metų ir 2014–2020 metų Lietuvos kaimo plėtros programas.

Registras, kurio duomenys yra aktualūs įgyvendinant minėtas programas, prižiūrint jų įgyvendinimą ir vykdant kontrolę, padeda užtikrinti šių programų priemonių valdymo, stebėsenos ir vertinimo informacinės sistemos funkcionavimą, duomenų, reikalingų projektams vertinti, atrinkti, prižiūrėti ir kontroliuoti, teikimą.

 Valdų skaičius palaipsniui mažėja. Pastebimas nedidelis valdų skaičiaus padidėjimas kiekvienų metų viduryje ir sumažėjimas metų pradžioje dėl išregistruojamų kiekvienų metų paskutinę dieną neatitinkančių reikalavimų valdų. 2021 m. sausio 1 d. duomenimis, Registre įregistruotos 152 457 valdos. Nuo 2017 m. sausio 1 d. iki 2021 m. sausio 1 d. valdų skaičius sumažėjo 22 081 valda.

Nuo 2011 m. kiekvienų metų pradžioje atrenkamos Registro nuostatų reikalavimų neatitinkančios valdos. Valdos, kurių valdytojai mirė, o paveldėtojai nesikreipė per Registro nuostatuose nustatytą laikotarpį, yra išregistruojamos. Inicijuojamas valdų, kurių duomenys nebuvo atnaujinti per paskutinius 3 metus, išregistravimas. Šių valdų valdytojai įspėjami apie galimą valdų išregistravimą. Jiems suteikiama galimybė atnaujinti valdos duomenis iki metų pabaigos. Valdos, kurių išregistravimas buvo pradėtas, o duomenys per tuos metus neatnaujinti, išregistruojamos atitinkamų metų gruodžio 31 d. 2017 m. pradžioje išregistruotinomis pažymėtos 12 448 valdos, 2018 m. pradžioje šis skaičius siekė 10 848, 2019 m. pradžioje – 6 175, 2020 m. pradžioje – 5 532, 2021 m. pradžioje – 4 397.

2016 m. duomenis atnaujino 78 proc. valdų, 2017 m. – 80 proc., 2018 m. – 80 proc., 2019 m. – 83 proc., 2020 m. atnaujinti 123 801 valdos duomenys (81 proc.).

Bendras valdų žemės plotas, Registro duomenimis, 2017 m. sausio 1 d. sudarė 3 072 412 ha ir iki 2021 m. sausio 1 d. sumažėjo iki 2 866 672 ha.

Vidutinis valdos dydis nuolat didėjo nuo 17,6 ha 2017 m. sausio 1 d. iki 18,8 ha 2021 m. sausio 1 d. Valdų duomenyse nurodyta 2 558 814 žemės sklypų.

Registro duomenimis, 2017 m. sausio 1 d. bendras valdų žemės ūkio naudmenų plotas sudarė 2 451 597 ha, vidutinis valdos žemės ūkio naudmenų plotas – 14,0 ha. Per 2017–2020 m. m. laikotarpį bendras valdų žemės ūkio naudmenų plotas sumažėjo iki 2 286 269 ha, o vidutinis valdos žemės ūkio naudmenų plotas padidėjo iki 14,99 ha.

**Pastaba**. Visose pateiktose lentelėse valdos priskiriamos tai apskričiai, kurios teritorijoje yra valdos centras, tačiau nurodyti valdoje žemės sklypai gali būti išsidėstę ir kitose savivaldybėse.

2021 m. sausio 1 d. duomenimis, 1 591 051 ha (69 proc.) žemės ūkio paskirties žemės priklauso valdų nariams nuosavybės arba įregistruotos Nekilnojamojo turto registre (toliau – NTR) nuomos (panaudos) teise, 541 206 ha (24 proc.) – neįregistruotos NTR nuomos (panaudos) iš kitų asmenų teise, 154 084 ha (7 proc.) nuomojami iš valstybės.

Per 2017–2020 m. m. valdų žemėvaldos struktūra keitėsi nedaug. Didėjo vidutinių ir stambesnių valdų procentinis santykis. 2021 m. sausio 1 d., kaip ir ankstesniais metais, Lietuvoje vyrauja valdos, kurių žemės plotas yra nuo 1 iki 5 ha, tai sudaro 41 proc. visų valdų skaičiaus, 19 proc. sudaro valdos, kurių plotas 5–10 ha. Mažiausia stambių valdų: valdos, kurių plotas 200–300 ha, sudaro 0,51 proc., 300 – 500 ha – 0,35 proc., virš 500 ha – 0,26 proc.

Kaip ir 2019 m., per 2020 m. procentinis žemės paskirties santykis nepasikeitė.

Per pastaruosius kelerius metus daugiausia valdų įregistruota Vilniaus, Kauno ir Utenos apskrityse, mažiausia – Telšių, Marijampolės ir Alytaus apskrityse. Nors bendras Lietuvos valdų skaičius gerokai sumažėjo, valdų pasiskirstymas pagal apskritis 2019–2021 m. liko beveik nepakitęs.

2021 m. sausio 1 d. duomenimis, stambiausios valdos yra išsidėsčiusios Kauno, Šiaulių ir Panevėžio apskrityse. Smulkiausios valdos įregistruotos Alytaus, Vilniaus ir Klaipėdos apskrityse. Valdų išsidėstymas pagal dydį apskrityse beveik nepakito. Vidutinis Lietuvos valdos dydis lygus 18,8 ha.

2021 m. sausio 1 d. duomenimis, valdų valdytojų fizinių ir juridinių asmenų santykis yra toks:

150 747 valdų valdytojai yra fiziniai asmenys, 1 710 valdų valdytojai – juridiniai asmenys. Bendras nurodytų valdų duomenyse žemės ūkio veiklos subjektų (valdų valdytojų ir partnerių) – fizinių asmenų – skaičius yra 156 537.

2019 m. sausio 1 d. duomenimis, valdų valdytojų – fizinių asmenų – pasiskirstymas pagal lytį buvo toks: 47 proc. valdų valdytojos buvo moterys, 53 proc. valdų valdytojai – vyrai. 2020 m. sausio 1 d. duomenimis ir 2021 m. sausio 1 d. duomenimis, 46 proc. valdų valdytojos yra moterys, 54 proc. valdų valdytojai – vyrai.

2020 m. sausio 1 d. duomenimis, valdų valdytojų – fizinių asmenų – grupėje vyravo valdų valdytojai nuo 41 m. iki pensinio amžiaus. Jie sudarė 50 proc. visų valdų valdytojų. 38 proc. visų valdų valdytojų buvo pensinio amžiaus. Mažiausiai buvo jaunesnių nei 40 m. valdų valdytojų – 12 proc. Per 2020 m. valdų valdytojų nuo 41 m. iki pensinio amžiaus skaičius padidėjo 1 proc. pensinio amžiaus valdų valdytojų sąskaita. Jaunesnių nei 40 m. valdų valdytojų procentinis santykis nepakito, liko 12 proc.

Registro duomenų bazėje kaupiami duomenys ir apie valdų partnerius ir valdų valdytojų – fizinių asmenų – šeimos narius. Pasirašydami jungtinės veiklos (partnerystės) sutartį partneriai įsipareigoja užsiimti bendra žemės ūkio arba alternatyviąja veikla nesteigdami įmonės. Registro duomenimis, 2017 m. sausio 1 d. 4,2 proc. visų įregistruotų valdų buvo sukurta partnerystės pagrindu. Per 2017–2021 m. šių valdų procentinis santykis svyravo maždaug 1 proc. 2021 m. sausio 1 d. jis siekė 3,7 proc.

Lietuvos Respublikos žemės ūkio ministro 2007 m. lapkričio 28 d. įsakymu Nr. 3D-521 Registrui nuo 2008 m. buvo pavesta dar viena funkcija – apskaičiuoti valdos (ūkio) ekonominį dydį, išreiškiamą ekonominio dydžio vienetais (toliau – EDV). Ekonominis valdos dydis skaičiuojamas vadovaujantis Žemės ūkio valdos ar ūkio bendrojo standartinio gamybinio pelno ir ekonominio dydžio, išreiškiamo ekonominio dydžio vienetais, apskaičiavimo tvarkos aprašu, patvirtintu Lietuvos Respublikos žemės ūkio ministro 2010 m. gruodžio 23 d. įsakymu Nr. 3D-1106 (su vėlesniais pakeitimais).

Iki 2017 m. ekonominis valdos dydis, išreiškiamas EDV, per metus buvo skaičiuojamas du kartus:

* už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d.;
* už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Nuo 2017 m. ekonominis valdos dydis, išreiškiamas EDV, skaičiuojamas kartą per metus už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Valdų ekonominis dydis, išreiškiamas EDV, yra skirtas tinkamai administruoti Lietuvos kaimo plėtros 2007–2013 metų programos priemonių tęstinių įsipareigojimų vykdymą, mokesčiams, kuriais apmokestinami žemės ūkio veiklą vykdantys subjektai, administruoti ir tam tikroms lengvatoms žemės ūkio veiklos subjektams apskaičiuoti.

Mokesčių, mokestinių lengvatų apskaičiavimo, statistikos tikslais valdos grupuojamos pagal dydį į keturias grupes:

* valdos (ūkio) dydis mažesnis kaip 2 EDV;
* valdos (ūkio) dydis didesnis kaip 2 EDV ir mažesnis kaip 4 EDV;
* valdos (ūkio) dydis didesnis kaip 4 EDV ir mažesnis kaip 14 EDV;
* valdos (ūkio) dydis didesnis kaip 14 EDV.

Į atskirą grupę išskirtos valdos, kurių EDV lygus nuliui.

Pateiktose diagramose nurodytos ekonominio dydžio reikšmės, apskaičiuotos tik valdų nariams.

Vykdant Lietuvos Respublikos žemės ūkio ministro 2014 m. birželio 23 d. įsakymą Nr. 3D-382 „Dėl Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašo patvirtinimo“ pradėtas skaičiuoti produkcijos standartine verte išreikštas valdos ekonominis dydis (toliau – VED). VED yra apskaičiuojamas siekiant tinkamai įgyvendinti Lietuvos kaimo plėtros 2014–2020 metų programos priemones.

VED per metus skaičiuojamas du kartus:

* už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d.;
* už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Pradžioje valdos buvo grupuojamos pagal VED dydį į keturias grupes. Vėliau grupavimas tapo smulkesnis:

* valdos VED mažesnis kaip 2 000 Eur;
* valdos VED didesnis kaip 2 000 Eur ir mažesnis kaip 4 000 Eur;
* valdos VED didesnis kaip 4 000 Eur ir mažesnis kaip 8 000 Eur;
* valdos VED didesnis kaip 8 000 Eur ir mažesnis kaip 15 000 Eur;
* valdos VED didesnis kaip 15 000 Eur ir mažesnis kaip 25 000 Eur;
* valdos VED didesnis kaip 25 000 Eur ir mažesnis kaip 50 000 Eur;
* valdos VED didesnis kaip 50 000 Eur ir mažesnis kaip 100 000 Eur;
* valdos VED didesnis kaip 100 000 Eur.

Į atskirą grupę išskirtos valdos, kurių VED lygus nuliui.

Pirmą kartą VED buvo skaičiuojamas 2014 m. liepos 1 d.

**Pastaba**. Į einamųjų metų sausio 1 d. skaičiavimus neįtraukiamos žuvininkystės produkcijos vertė ir dalies pajamų iš paslaugų žemės ūkiui teikimo vertė. Duomenys apie žuvininkystės produkcijos vertę imami iš žuvininkystės verslo įmonių statistinių ataskaitų, kurios teikiamos po VED skaičiavimo. Duomenys apie pajamas iš paslaugų žemės ūkiui teikimo imami iš Pažymos apie žemės ūkio veiklos subjekto pajamas per praėjusius kalendorinius metus. Paslaugas žemės ūkiui teikiantys žemės ūkio veiklos subjektai šią pažymą turi pateikti nuo einamųjų metų sausio 1 d. iki birželio 1 d. Gavus šiuos duomenis VED perskaičiuojamas.

Įtraukus žuvininkystės produkcijos ir pajamų iš paslaugų žemės ūkiui teikimo vertes, 2020 m. sausio 1 d. bendra šalies SPV buvo lygi 2 117 106 871 Eur, iš jų 1 408 922 055 Eur (66,55 proc.) – augalininkystės produkcijos vertė, 692 523 283 Eur (32,71 proc.) – gyvulininkystės produkcijos vertė, 8 808 443 Eur (0,42 proc.) – žuvininkystės produkcijos vertė, 6 853 089 Eur (0,32 proc.) sudarė valdų metinės pajamos, gautos iš paslaugų žemės ūkiui teikimo.

2020 m. liepos 1 d. duomenimis, bendra šalies SPV buvo lygi 2 147 013 346 Eur, iš jų 1 447 461 188 Eur (67,42 proc.) – augalininkystės produkcijos vertė, 685 498 414 Eur (31,93 proc.) – gyvulininkystės produkcijos vertė, 7 189 506 Eur (0,33 proc.) – žuvininkystės produkcijos vertė, 6 864 239 Eur (0,32 proc.) sudarė valdų metinės pajamos, gautos iš paslaugų žemės ūkiui teikimo.

2021 m. sausio 1 d. duomenimis, bendra šalies SPV sumažėjo iki 2 124 513 952 Eur, iš jų 1 441 286 641 Eur (67,84 proc.) – augalininkystės produkcijos vertė, 682 409 412 Eur (32,12 proc.) – gyvulininkystės produkcijos vertė, 817 899 Eur (0,04 proc.) sudarė valdų metinės pajamos, gautos iš paslaugų žemės ūkiui teikimo.